作者：刘克庄
词牌/韵律：贺新郎

paragraphs: 老去光阴驶。
向西风、疏林变缬，残霞成绮。
尚喜暮年腰脚健，不碍登山临水。
算自古、英游能几。
客与桓公俱臭腐，独流传、吹帽狂生尔。
后来者，亦犹此。
篮舆伊轧柴桑里。
问黄花、没些消息，空篱而已。
赖有一般芙蓉月，偏照先生怀里。
且觅个、栏干同倚。
检点樽前谁见在，忆平生、共插茱萸底。
欢未足，饮姑止。